สะสม BCPG ก่อนขึ้น XD ปันผล 0.16 บ. ยีลด์สูงกว่า 3%
สะสม BCPG ก่อนขึ้น XD ปันผล 0.16 บ. ยีลด์สูงกว่า 3%
31 ส.ค. 2561

“ข่าวหุ้นธุรกิจออนไลน์” ได้ทำการสำรวจข้อมูลและบทวิเคราะห์หุ้น บริษัท บีซีพีจี จำกัด (มหาชน) หรือ BCPG หลัง BCPG เตรียมขึ้นเครื่องหมาย XD ในวันที่ 3 ก.ย.2561 โดยกำหนดปันผลเป็นเงินสด 0.16 บาทต่อหุ้น และกำหนดจ่ายเงินปันผลในวันที่ 13 ก.ย.2561
โดยราคาหุ้น BCPG ปิดตลาดวานนี้ (30 ส.ค.) อยู่ที่ 19.10 บาท บวก 0.50 บาท หรือ 2.69% ด้วยมูลค่าซื้อขาย 328.71 ล้านบาท ส่วนอัตราเงินปันผลตอบแทน (Dividend Yield) อยู่ที่ 3.27%
ส่วน นักวิเคราะห์ บล.เอเชีย เวลท์ ระบุในบทวิเคราะห์ แนะนำ”ซื้อ” หุ้น BCPG ด้วยราคาเป้าหมาย 21 บาทต่อหุ้น อิงวิธี Discounted Cash Flow สำหรับจุดเด่นของ BCPG คือ Business Portfolio ที่มีการกระจายความเสี่ยงได้เป็นอย่างดี โดยมีปัจจัยบวกในช่วงครึ่งปีหลัง จากการขายโรงไฟฟ้า Solar Farm ขนาดกำลังผลิตรวม 27.6 MW ให้กองทุนรวมโครงสร้างพื้นฐานในประเทศญี่ปุ่น มูลค่าราว 3,185 ล้านบาท ซึ่งคาดว่าจะแล้วเสร็จภายในเดือน ต.ค.2561 จึงมีโอกาสบันทึกกำไรพิเศษได้ในไตรมาส 4/61
ส่วนโรงไฟฟ้าพลังงานความร้อนใต้พิภพ ในอินโดนีเซีย ช่วยให้ผลประกอบการมีความสม่ำเสมอมากขึ้น ลดความผันผวนลง เพราะสามารถผลิตกระแสไฟฟ้าได้ตลอดเวลา 24 ชั่วโมง มี Capacity factor สูงมากกว่า 90% เทียบโรงไฟฟ้าพลังงานแสงอาทิตย์และพลังงานลมซึ่งผลิตได้เพียงบางช่วงของวันและมี Capacity factor ประมาณ 20% -30% (Figure 1) นอกจากนี้บริษัทมีแผนการซื้อกิจการพลังงานทดแทนเพิ่มอีกประมาณ 100 MW ในปีนี้
นอกจากนี้ บริษัทมีนโยบายไม่เข้าไปลงทุนในเวียดนามเนื่องจากมองว่ามีความเสี่ยงโดยเฉพาะ Solar Farm ซึ่งบริษัทมองว่ามีความเสี่ยงที่จะก่อสร้างและจ่ายไฟฟ้าเข้าระบบได้ไม่ทันกำหนด COD ในช่วงกลางปี 2562 เนื่องจากขาดพื้นที่โครงการที่เหมาะสม รวมถึงผู้รับเหมาก่อสร้างที่มีประสบการณ์จึงมีนโยบายไม่เข้าไปลงทุนในเวียดนาม เช่นผู้ประกอบการรายอื่น
ขณะเดียวกัน นักวิเคราะห์ บล.เมย์แบงก์ กิมเอ็ง (ประเทศไทย) ระบุในบทวิเคราะห์ว่า จากกรณีที่ BCPG เตรียมเปิดตัวโครงการนำร่องเมืองอัจฉริยะสีเขียว T77 ที่ร่วมกับแสนสิริ 22 ส.ค.นี้ โดยนำ Blockchain มาใช้ แลกเปลี่ยนซื้อขายไฟฟ้าโซลาร์ระหว่างผู้บริโภคภายในโครงการเต็มรูปแบบ เป็นรายแรกในอาเซียน ตั้งเป้าสิ้นปีนี้มีโครงการซื้อขายไฟแบบรีเทลรวม 20-30 เมกะวัตต์ ขณะเดียวกันเซ็นเอ็มโอยู กฟน.ศึกษาความเป็นไปได้ในการพัฒนาธุรกิจผลิตไฟฟ้าจากพลังงานทดแทน
โดยโครงการนี้ยังไม่ถูกรวมไว้ในประมาณการ ซึ่ง บล.เมย์แบงก์ กิมเอ็ง (ประเทศไทย) ยังมีข้อมูลสำหรับประเมินค่อนข้างจำกัด อย่างไรก็ตามเชื่อว่าเป็นโอกาสทำการตลาดและขายเพิ่มในอนาคตในส่วนของธุรกิจนี้
นอกจากนี้ในไตรมาส 3 รับรู้การเปิดโครงการโซลาร์ฟาร์มราชการ เพิ่มอีก 8.9 MW รวมถึงส่วนแบ่งกำไรจากโรงไฟฟ้าพลังความร้อนใต้พิภพคาดเพิ่มขึ้น นอกจากนี้ยังมี Upside ส่วนเพิ่มหากมีการขายสินทรัพย์โรงไฟฟ้า 2 แห่งในญี่ปุ่นให้กับกองทุนโรงโครงสร้างพื้นฐาน จึงแนะนำ Trading Buy BCPG ราคาเป้าหมาย 20 บาท เทคนิคอยู่ในกรอบขาลง แนวรับ 17.3 ต้าน 19.2 บาท